สิงคโปร์เผยอัตราว่างงานโดยรวมในปี 58 ยังอยู่ในระดับต่ำ
สิงคโปร์เผยอัตราว่างงานโดยรวมในปี 58 ยังอยู่ในระดับต่ำ
28 ม.ค. 2559

สำนักงานวิจัยและสถิติ กระทรวงทรัพยากรมนุษย์ของสิงคโปร์ เปิดเผยว่า อัตราว่างงานโดยรวมของสิงคโปร์ในเดือนธ.ค.ลดลงแตะ 1.9% จากระดับ 2.0% ในเดือนก.ย.2558 โดยอัตราว่างงานเฉลี่ยรายปีในปี 2558 ไม่มีการเปลี่ยนแปลงนับแต่ปี 2554 ที่ 1.9%
การจ้างงานโดยรวมในช่วงไตรมาส 4 ปี 2558 มีการขยายตัวสูงกว่าในไตรมาสก่อนหน้า แต่ต่ำกว่าช่างไตรมาส 4 ของปี 2557 ส่วนตลอดปี 2558 มีการประเมินว่าการจ้างงานโดยรวมเพิ่มขึ้น 31,800 ตำแหน่งหรือ 0.9% ซึ่งจะเป็นอัตราการขยายตัวต่ำสุดเมื่อเทียบรายปีนับตั้งแต่ปี 2546
กระทรวงระบุว่า การจ้างงานมีการขยายตัวที่ชะลอลง ท่ามกลางภาวะเศรษฐกิจโลกที่ซบเซาและเศรษฐกิจสิงคโปร์ที่ชะลอตัวลง ประกอบกับแรงงานต่างชาติที่อยู่ในภาวะตึงตัว
ทั้งนี้ การจ้างงานชาวต่างชาติยังคงขยายตัวในอัตรา 2% ในปี 2558 ซึ่งลดลงเล็กน้อยจากปี 2557 แต่ปรับตัวลงอย่างมากเมื่อเทียบกับในช่วง 2554-2556 เนื่องจากสิงคโปร์ยังคงคุมเข้มการหลั่งไหลเข้ามาของแรงงานต่างชาติ
        